मंडी। हिमाचल प्रदेश में मुख्यमंत्री उम्मीदवार को लेकर लगाई जा रही अटकलों पर विराम लगाते हुए कांग्रेस उपाध्यक्ष राहुल गांधी ने शानिवार को कहा कि वीरभद्र सिंह सातवी बार प्रदेश के मुख्यमंत्री बनेंगे। आय से अधिक संपत्ति के मामलों का सामना कर रहे और जमानत पर बाहर वीरभद्र सिंह को लेकर पार्टी के रुख को साफ करते हुए राहुल ने कहा, वीरभद्र सिंह जी ने छह बार बतौर मुख्यमंत्री सूबे में अतुलनीय विकास किया है। वह सातवीं बार भी मुख्यमंत्री बनेंगे। उन्हें पार्टी की तरफ से पूरा समर्थन है। राहुल ने यहां आयोजित एक सार्वजनिक सभा में चुनाव अभियान की औपचारिक शुरुआत करते हुए 15 मिनट तक हिंदी में भाषण दिया, और कांग्रेस शासित पहाड़ी राज्य और भाजपा शासित गुजरात के विकास की तुलना की। दोनों ही राज्यों में नवंबर माह में विधानसभा चुनाव होने हैं।